การเลือกตั้งขั้นต้นของพรรครีพับริกันมุ่งลงสองรัฐทางใต้กับรัฐฮาวายในวันอังคาร 
อดีตประธานสภาฯ Newt Gingrich อาจถูกกดดันให้ถอนตัวถ้าไม่สามารถชนะในรัฐใดเลย
การเลือกตั้งขั้นต้นของพรรครีพับริกันหรือ Primary มุ่งไปที่สองรัฐทางใต้คืออลาบาม่ากับมิสซิปซิปปี้ และรัฐฮาวายกับอเมริกัน ซามัวร์ ดินแดนในปกครองของสหรัฐฯ ในวันอังคารนี้ โดยผู้สมัครเป็นตัวแทนพรรคที่สำคัญทั้งสามคน คือนาย Mitt Romney นาย Rick Santorum และนาย Newt Gingrich อดีตประธานสภาผู้แทนราษฎรสหรัฐฯ ยังจะต้องขับเคี่ยวกันอยู่ ขณะนี้นาย Mitt Romney ได้คะแนนจากผู้แทนพรรครีพับริกันในรัฐต่างๆ มากที่สุดแต่ก็ยังไม่ถึงครึ่งของจำนวน 1,144 เสียงที่ต้องการเพื่อให้ได้เป็นตัวแทนของพรรคในการเลือกตั้งทั่วไป นาย Mitt Romney หาเสียงโดยมุ่งที่ปัญหาเศรษฐกิจและให้เหตุผลว่าตนจะสามารถเป็นตัวแทนพรรคที่ดีที่สุดในการเอาชนะประธานาธิบดีโอบาม่าได้ ส่วนนาย Rick Santorum อดีตวุฒิสมาชิกจากรัฐเพนซิลเวเนีย ซึ่งรวบรวมคะแนนจากตัวแทนพรรคได้มากเป็นอันดับสองพยายามโจมตีนาย Mitt Romney ว่าไม่สามารถชนะใจกลุ่มอนุรักษ์นิยมของพรรครีพับริกันได้ สำหรับนาย Newt Gingrich อดีตประธานสภาผู้แทนราษฎรสหรัฐฯ นั้นหาเสียงโดยมุ่งที่กลุ่มอนุรักษ์นิยมและกลุ่มเคร่งศาสนาของพรรคโดยตรง ขณะนี้เป็นที่คาดการณ์กันว่าอดีตประธานสภาฯ Newt Gingrich อาจถูกกดดันให้ถอนตัวจากการแข่งขันเป็นตัวแทนพรรค หากไม่สามารถชนะการเลือกตั้งขั้นต้นในรัฐใดเลยในวันอังคารที่ 13 มีนาคมนี้ นาย John Fortier นักวิเคราะห์ของ Bipartisan Policy Center ให้ความเห็นว่าถึงแม้นาย Mitt Romney ดูจะมีโอกาสได้เป็นตัวแทนของพรรครีพับริกันมากที่สุดในขณะนี้ แต่คงยังต้องใช้เวลาอีกหลายสัปดาห์หรือเป็นเดือนกว่าที่เขาจะสามารถรวบรวมคะแนนจากผู้แทนของพรรคได้ครบ 1,144 เสียง เพราะยังมีการเลือกตั้งขั้นต้นในอีกหลายรัฐซึ่งจะยากลำบากสำหรับนาย Mitt Romney อยู่ ดังนั้นแม้เส้นทางสู่การได้เป็นตัวแทนพรรครีพับริกันของนาย Mitt Romney จะชัดเจนที่สุด แต่เส้นทางดังกล่าวก็ยังไม่อาจเรียกได้ว่าโรยด้วยกลีบกุหลาบในขณะนี้